ཆུང་དུས་ཏུན་ཧོང་གི་སྐོར་མང་དུ་ཐོས་མྱོང་ཡང་ཏུན་ཧོང་གི་གལ་ཆེན་རང་བཞིན་དང་།ཡུལ་གང་ཞིག་ཏུ་ཡོད་པ་སོགས་གསལ་བོ་ཞིག་ཤེས་ཀྱི་མེད།རིམ་བཞིན་ལོ་རྒྱུས་ཀྱི་དེབ་ཐེར་དག་ལས་ཏུན་ཧོང་རིག་གནས་སྒྱུ་རྩལ་གྱི་སྐོར་ཤེས་རྟོགས་བྱུང་བ་ནས།དུས་ཡུན་རིང་མོ་ཞིག་གི་ལོ་ཡི་འཁོར་མོའི་ནང་རྒྱང་ཐག་རིང་བའི་ཏུན་ཧོང་ནི་བདག་གི་སེམས་ཀྱི་དྲན་ཤིང་ཞིག་ཏུ་གྱུར་ཏེ།གནས་མཇལ་དུ་འགྲོ་འདོད་ནི་དྲག་ཏུ་འཕྱོ་བའི་རྒྱ་མཚོའི་རྦ་རླབས་བཞིན་ནམ་ཡང་ཡིད་ཀྱི་གཏིང་མཐའ་ནས་འཇགས་ཐབས་བྲལ།ཕྱི་ལོལོའི་སྟོན་ཟླ་བརྒྱད་པའི་ནང་བདག་ཏུན་ཧོང་ལ་ཐོག་མར་གནས་སྐོར་དུ་འགྲོ་བའི་བསྐལ་བཟང་མངོན་དུ་བྱས།དེ་དུས་ཀྱི་གནས་སྐོར་ཁྲོད་ནས་ཏུན་ཧོང་ལ་གནས་མཇལ་དང་རྒྱུས་ལོན་རགས་ཙམ་བྱེད་ཐུབ་པ་བྱུང་བས་དགའ་སྤྲོ་ཤིན་ཏུ་སྐྱེས་ལ།ནམ་ཞིག་སླར་ཡང་ཏུན་ཧོང་ལ་གནས་མཇལ་དུ་བསྐྱོད་ནས་སྔར་ལས་རྒྱུས་ལོན་བྱེད་འདོད་ཀྱི་འདུན་པ་ཞིག་འགོག་མེད་དུ་སྐྱེས།སྟབས་ལེགས་པ་ཞིག་ལ།ད་ལོའི་དབྱར་ཁའི་ཡུལ་སྐོར་གྱི་འགྲུལ་བཞུད་ལས་ཏུན་ཧོང་ལ་ཡང་བསྐྱར་གནས་མཇལ་དུ་འགྲོ་བའི་བསྐལ་བཟང་མངོན་དུ་བྱས་པས།བདག་སྤྲོ་སྣང་གིས་ཏུན་ཧོང་ལ་ཆས་ཤིང་སྤྲོ་སྣང་གིས་ཏུན་ཧོང་དང་གྱེས་པ་ཡིན།